Campions de Lliga! (25-30) | FCBarcelona.cat\nCampions de Lliga! (25-30)\nAra sí que són campions. El Barça Borges ha assegurat matemàticament el títol de la Lliga Asobal. Només calia un punt però els de Xavi Pascual han sortit a guanyar contra el Naturhouse La Rioja i han dominat completament el partit.\nNaturhouse La Rioja (8+17): Lorger (Aguinagalde), Juárez (1), Arrieta (-), Velasco (2), Sorrentino (2), Praznik (2), Garabaya (3) –set inicial– Parra (2), López (5), López Tarazaga (3), Amargant (1), Kojic (2), Abrao (2).\nFC Barcelona Borges (15+15): Saric (Corrales), García (7), Tomás (6), Entrerríos (1), Sorhaindo (2), Sarmiento (1), Nagy (3) –set inicial– Romero (-), Jernemyr (-), Rutenka (4), Rocas (5), Oneto (-), Igropulo (1).\nParcials (cada cinc minuts): 1-2, 3-6, 3-9, 3-9, 4-12, 8-15 (descans), 12-20, 15-22, 18-24, 19-26, 21-28, 25-30 (final).\nEl camí l’han treballat molt bé des del començament de la temporada. I la Lliga Asobal, per fi, ha tornat a ser blaugrana. El Barça Borges ha rubricat el títol que des de feia una setmana havia apamat. Als blaugranes només els calia l’empat per cantar victòria, però no han volgut especular i el pavelló de La Rioja ha vist la millor versió d’un Barça que torna a guanyar la Lliga cinc temporades després.\nA més, Juanín García ha posat la cirereta superant la xifra de 1.789 gols de Mateo Garralda, fins ara màxim golejador de la història de la Lliga. Amb els set gols que ha marcat l’extrem blaugrana, Juanín suma ja 1.792 gols, el millor realitzador del campionat en tots els temps.\nEl Naturhouse no respon\nLa sortida del Barça Borges ja ha estat premonitòria. Amb un Daniel Saric donant la tranquil•litat necessària a la porteria –i més després de la lesió de Johan Sjöstrand–, els blaugranes no han volgut perdre el temps i han començat a sumar. Només l’1-0 ha estat favorable als de Jota González. A partir d’aquest primer gol (que ha arribat als dos minuts i mig de joc), l’allau blaugrana ha estat titànic.\nJa en els primers minuts Juanín García ha fet història i el públic de La Rioja li ho ha reconegut aplaudint el seu segon gol, el 1.789 de la seva carrera.\nRecuperant pilotes i forçant errades del rival, els de Pascual han obert una escletxa insalvable. La diferència en el marcador ha estat de 10 gols de màxima ja en el primer temps (5-15), però la sensació entre un i l’altre equip ha estat encara més abismal. El Barça s’ha permès el luxe de frenar un pèl el seu joc, perquè el Naturhouse estava en coma. Durant 10 minuts, cap dels dos equips ha marcat (el parcial als 15 i als 20 minuts ha estat el mateix, 3-9).\nAmargant ha volgut fer revifar el seu equip el dia del seu comiat, però les millors ocasions locals han acabat avortades (fins i tot 7 metres) per un majestuós Saric, que en els darrers segons del període ha encaixat tres gols que han permès als de Logronyo acostar-se tímidament al marcador (8-15).\nSegona part més activa\nAmb la sortida a la represa, el Naturhouse ha volgut oferir una altra imatge, cosa que ha pogut fer de manera fàcil. Sota la direcció d’un inspirat Garabaya, els locals han imprès un ritme de joc més ràpid. Però en el teva-meva el Barça ha tingut la paella pel mànec, ja que, si més no, comptava amb la renda favorable.\nEls de Jota han viscut actius fins que les forces han aguantat i la moral no s’ha fos cada cop que Saric desviava la pilota.\nA la contra, els blaugranes han continuat fent mal. Víctor Tomás, Juanín García i un hàbil Dani Sarmiento, tant en defensa com en atac, han tornat l’avantatge a prop dels 10 gols de diferència.\nEls darrers cinc minuts han estat un regal per a Daniel Saric, i també per a Rodrigo Corrales, el porter del segon equip, que ha tingut participació en una victòria que val la ratificació a una Lliga.


Refugi menorquí | Miriam Diez Bosch | Directora Observatori Blanquerna de Comunicació, Religió i Cultura | Articles | El Punt Avui\nRefugi menorquí Refugi menorquí Refugi menorquí Refugi menorquí + Refugi menorquí E-mail\nDirectora Observatori Blanquerna de Comunicació, Religió i Cultura - 11 agost 2021 2.00 h\nRefugi menorquí Refugi menorquí Refugi menorquí Refugi menorquí Refugi menorquí E-mail\n“Tenim o excessiva reverència pels creadors o directament indiferència. No hi ha el punt intermedi on ens podríem trobar\nMiriam Diez Bosch - Directora Observatori Blanquerna de Comunicació, Religió i Cultura\nMenorca no és Lampedusa o Fuerteventura. És una illa mediterrània que no està patint directament l’arribada de nàufrags. De fet, a Menorca no s’hi veu la indigència ni la precarietat que fuetegen molts barris de la península Ibèrica. A la petita illa balear hi ha consciència sobre els refugiats, però per als seus habitants no és una qüestió prioritària. Naturalment la immigració hi és present. Són una ininterrompuda preocupació per a alguns col·lectius, però no una emergència illenca col·lectiva. Es fan exposicions ben preparades, s’il·luminen màgicament els talaiots pel Dia Mundial sobre el Refugi i en alguns pisos hi viuen refugiats acollits.\nCàritas no s’atura. Hi ha entitats com Mestral que treballen per la inserció. És una illa tranquil·la, amb una població que no arriba a cent mil habitants i que viu sense els excessos eivissencs i sense la força mallorquina. Naturalment, naus de rescat hi han fet parada quan ha calgut, i el veler Astral de Proactiva Open Arms també hi ha atracat. El Col·lectiu Benvinguts Refugiats Menorca organitza marxes. Ajudes del Fons Menorquí han sortit via Lesbos a Grècia per ajudar. Però a les cales menorquines no hi arriben refugiats ni es troben els dramàtics moments de les Canàries o de l’illa italiana de Lampedusa. És per això que no passa desapercebuda una gran exposició que s’hi acaba d’inaugurar i on el refugi és el leitmotiv. Menorca compta des de fa uns dies amb una galeria d’art a l’illa del Rei, un illot davant del port natural de Maó, on uns anglesos amants de l’art han estat durant anys construint el que avui es diu Hauser-Wirth (https://www.hauserwirth.com/news/31532-hauser-wirth-menorca-opening-july-mark-bradford-exhibition), galeria artística contemporània d’accés gratuït en un espai espectacular que era un hospital naval. Mark Bradford, un artista nord-americà de Los Angeles, hi ha instal·lat la seva exposició on denuncia (l’art anunci ja no\nés vàlid, l’art denúncia és la tònica) i sacseja sense amagar-se’n. En un entorn idíl·lic i meravellós, els seus quadres d’enormes proporcions rugeixen i bramen. Delicats finestrals que contemplen el mar contenen en anglès i castellà aquesta frase que no convida a equívocs: “Ningú marxa de casa a menys que casa sigui la boca del tauró.” Hi ha centenars de pòsters impresos en piles perquè els visitants els puguin agafar. La majoria denuncien l’especulació immobiliària i es declaren en contra d’un capitalisme aclaparador. És una exposició que cerca implicació i utilitat, i per això tota una sala és només per a activitats i laboratori. L’art no pot ser ensenyat com un prescindible ornament al menjador de casa. Cada vegada més entres en galeries i en surts amb les mans brutes. Et conviden a tocar, a experimentar, a expressar què et suggereix. Imaginem que fos el mateix quan entressis en un temple, en una universitat, en una biblioteca, en un jardí. Que et deixessin a tu la iniciativa. Que no només admiressis, contemplessis, comentessis interiorment. Que et permetessin i et convidessin a expressar-te, que poguessis valorar què et motiva i què no. No penso que tothom dugui un artista a dins.\nDefenso, però, que l’artista es pugui alimentar de les reaccions dels qui entren al seu món. I hi entren perquè ell s’ha exposat primer. No és una gosadia dels visitants d’una exposició, sinó una resposta a la seva provocació. I que això el faci també, a ell, pensar. Hi ha obres que et deixen fred o estabornit, perquè només et susciten confusió o apatia. Altres, et remouen com si t’haguessin fet entrar en un ascensor amb el perfum del teu pare ja mort o d’aquella primera parella que feia segles havies catapultat a la memòria amb pany i clau. Tenim o excessiva reverència pels creadors o directament indiferència. No hi ha el punt intermedi on ens podríem trobar. A Menorca la sala experimental és prou ampla per convidar-te a dir-hi la teva. Digitalment també es podria intentar, allargar experiències a través dels comentaris que puguis fer arribar als autors. Si són vius, meravellós. Si són morts, els qui curen les exposicions podrien també ser permeables al públic i acollir les seves impressions. Menorca ha situat el refugi enmig de les vacances dels seus visitants. No és fàcil, i aquesta mateixa incomoditat es pot aprofitar. Les consciències no només s’han de desvetllar, sinó mantenir en alerta. Art revulsiu en un indret aparentment tranquil. Art del que escalfa i no només crema.\nEl Punt Avui. Girona 11-08-2021, Pàgina 40\nEl Punt Avui. Nacional 11-08-2021, Pàgina 32


Bases, Premis d'Habitatge Social de Catalunya 2009, Premis, Premios de Arquitectura\nAVS Catalunya convoca Premis d'Habitatge Social de Catalunya 2009\nOrganitzats bianualment per AVS Catalunya, tenen com a objectiu distingir les activitats i actuacions més destacades realitzades a Catalunya en el camp de l’habitatge social.\nPoden optar als premis les persones físiques o jurídiques, de forma individual o col·lectiva.\nEls candidats podran ser proposats per qualsevol persona física o jurídica, per qualsevol empresa associada o pel propi jurat.\nLes candidatures presentades es referiran a obra acabada, entenent que aquesta ve acreditada pel certificat final d’obra, entre l’1 de setembre de 2007 i el 31 d’agost de 2009, i hauran de comptar sempre amb el vistiplau de la propietat o de la promotora.\nDistingeix una actuació residencial on s’hagi aconseguit conjugar l’esforç i la participació de diferents actors, des d’una perspectiva integral, tot incidint en problemàtiques de grups socials i de barris.\nPer a la seva consecució són necessaris plantejaments globals que requereixin el treball conjunt dels gestors d’habitatge amb altres sectors i institucions, com poden ser els serveis socials, les polítiques de formació i treball, indústria, cultura o sanitat.\nSerà suficient un grau d’execució del treball del 15%.\nDistingeix una actuació en habitatge protegit, que contribueixi a la millora de l’espai urbà on es situa. El jurat valorarà especialment les solucions arquitectòniques proposades, el cost raonables de l’actuació, les innovacions tecnològiques i l’ús de tècniques respectuoses amb el medi ambient.\nDistingeix una actuació de rehabilitació en un edifici d’habitatges, realitzat amb el suport d’un programa de rehabilitació institucional. O bé, una actuació en finca edificada en què s’introdueix la conservació d’elements distintius de l’edificació (façana, estructura, etc.).\nEl jurat valorarà especialment la solució arquitectònica, el cost de l’actuació, les innovacions tecnològiques i l’ús de tècniques respectuoses amb el medi ambient.\nMemòria explicativa en format DIN A4 amb una extensió no superior a cinc pagines, que detalli l’actuació en suport que faci un descriptiu del projecte, des dels seus antecedents fins a la solució adoptada, així com un full amb fitxa tècnica en el que constin les següents dades:\n- Data del projecte\n- Inici d'obres\n- Final d'obres, o data prevista en el cas de presentar-se a la modalitat d'actuació integrada.\n- Quadre de superfícies (Solar, Sup. construïdes totals, Sup. construïdes sobre rasant, etc.) - Nombre d'habitatges\n- Règim de la promoció\n- Superfície útil mitjana dels habitatges (aprox.)\n- Pressupost amb desglossament per partides.\n- Còpia del certificat final d'obres o situació actual de la mateixa amb el percentatge d'execució en la modalitat d'actuació integrada.\nAmb l’objecte de poder comparar les propostes econòmicament serà imprescindible complimentar un quadre de superfícies, costos i ratis d'acord amb el detall següent:\nPlànols i material gràfic i/o videogràfic que donin una clara visió de l’actuació realitzada i del seu context urbà. El material gràfic i els plànols es disposaran en un màxim de dos panells de 1,20 x 0,90 m que poden tenir orientació vertical o horitzontal, en funció de les necessitats de disseny. Poden contenir i és recomanable:\n- Imatges del projecte finalitzat\n- Planta tipus d'habitatges, escala 1/100\n- Secció constructiva i/o detalls significatius\nAmb l’objecte de poder fer ús de les imatges, documentació i plànols amb finalitats de difusió i exposició, les imatges de l’actuació hauran de lliurar-se a part, amb una resolució mínima de 300 DPI i en format tiff, els plànols hauran d'anar en fons blanc d'Autocad i en format dwg o PDF.\nTota la documentació s'acompanyarà d'una copia digital en CD, DVD o PENDRIVE, amb la següent estructura:\na) Còpia dels panells en CD o DVD en format PDF generat vectorialment, o en format tiff amb una resolució mínima de 300 dpi. El nom dels arxius serà: panell-01.pdf (o panell- 01.tiff).\nb) La memòria serà un document Word de nom Memòria.doc, amb lletra Arial 10 i interlineat 1,5.\nc) La fitxa tècnica serà un document excel de nom Ficha.doc, amb lletra Arial 10.\nd) Les imatges s'inclouran en format tiff a 300 dpi, tot indicant els elements que reprodueixen.\nLes imatges seran cedides a AVS Catalunya per a la seva difusió i exposició pública vinculada als Premis d'Habitatge Social de Catalunya, sempre recollint el nom dels autors. Així els candidats fan una cessió de drets de la documentació presentada per als actes i esdeveniments derivats d'aquests premis.\nLes candidatures s’hauran de presentar, com a màxim fins el dia 31 de desembre de 2009, tot aportant la documentació corresponent, a la seu d’AVS Catalunya, fixada en el domicili de la Presidència (C/ Tàpies, 4-08001 Barcelona).\n- L'Alcalde de Terrassa, que actuarà com a President Honorífic del Jurat.\n- Un representant designat per la Comissió Executiva d'AVS Catalunya, que actuarà com a Secretari del Jurat.\n- Dos representants designats per la Comissió Executiva d'AVS Catalunya.\n- Un representant de la Secretaria d'Habitatge de la Generalitat de Catalunya.\n- Dos representants de Col·legis Professionals.\n- Un representant de la Federació de Cooperatives d'Habitatge.\n- Un representant escollit entre els premiats en la darrera convocatòria.\nEl Jurat actuarà col·legiadament i prendrà els acords per majoria de vots.\nEl Jurat interpretarà les bases de la convocatòria i resoldrà les qüestions que sorgeixin durant l’adjudicació dels Premis.\nL'acte de lliurament dels premis tindrà lloc el segon trimestre del 2010 a la ciutat de Terrassa, comunicant-se per escrit als participants amb una anterioritat de dues setmanes el lloc i l’hora en què se celebrarà el lliurament dels premis.\nEls premis atorgats constaran d'un diploma i un símbol commemoratiu (escultura).\nEls associats d'AVS podran incloure les obres que desitgin en l’esmentada publicació, tot pagant-ne en aquest cas, el cost que correspongui.\nEls treballs premiats podran ser publicats en la forma que l'AVS Catalunya cregui convenient, a través de qualsevol medi de comunicació. Si AVS Catalunya vol difondre alguna de les propostes no premiades, prèviament sol·licitarà l’autorització pertinent.\nLa documentació presentada podrà ser retirada, en un màxim de dos mesos, un cop finalitzin els actes vinculats als Premis d'Habitatge Social 2009, el que serà comunicat per AVS CATALUNYA.


L’UEA Magazine: Premi a la Millor Revista Associativa Espanyola 2009\nDijous, 25 juny 2009. 16:15. Redacció AnoiaDiari.\nL'UEA Magazine, la revista econòmica i empresarial de la Comarca de l'Anoia, que edita i publica la Unió Empresarial de l'Anoia, va rebre el passat dimarts 16 de juny el premi a la millor revista associativa espanyola de l'any 2009. El premi va ser atorgat en el marc del II Congrés KORAZZA per a associacions empresarials que va tenir lloc a l'Hotel Hesperia Tower, i on hi va col·laborar la patronal Foment del Treball Nacional.\nL'UEA Magazine ha rebut el premi a la millor REVISTA ASSOCIATIVA per la seva claredat, nivell estilístic, amenitat i per la seva eficàcia informativa.\nLa Unió Empresarial de l'Anoia va publicar el primer número de la revista el setembre de l'any 2002 amb el nom d'Anoia Empresarial , posteriorment al setembre de 2005, coincidint amb el canvi de local de la UEA es va es va fer un canvi radical a la revista en quan a format i continguts, amb una imatge molt més moderna i sota el nom d'UEA Magazine. La revista té un periodicitat trimestral i conté informació de les activitats que realitza la UEA, entrevistes a personatges d'actualitat, informació de les empreses associades, reportatges sobre l'economia comarcal, opinions d'experts i notícies d'interès empresarial.\nActualment publiquem més de 4000 exemplars que repartim gratuïtament al conjunt d'empreses de la Comarca i comarques veïnes. També es fa arribar a les entitats empresarials territorials comarcals de Catalunya.\nLa indústria tèxtil catalana rep 3,3 milions d'euros de Brussel·les per reinserir 1.100 treballadors\nEl Gremi de Blanquers creu que l’ACA els compensarà per la depuració de les aigües municipals\nSita Murt factura un 60% més que el 2007 tot i la crisi


Aragonès defensa que els Pressupostos reflecteixen el "compromís" del Govern amb el municipalisme\nPublicat 13/11/2021 16:49CET\nAdvoca per "enfortir l'aliança" entre Generalitat i ajuntaments\nVILANOVA I LA GELTRÚ (BARCELONA), 13 nov. (EUROPA PRESS) -\nEl president de la Generalitat, Pere Aragonès, ha defensat aquest dissabte que els Pressupostos catalans per al 2022 reflecteixen el "compromís" del Govern amb el municipalisme, amb una partida de 227 milions d'euros destinada a l'àmbit local.\nAixí ho ha dit durant la seva intervenció en l'acte pel 40è aniversari de la Federació de Municipis de Catalunya (Fmc) a Vilanova i la Geltrú (Barcelona), des d'on ha recordat l'expresident català Francesc Macià, nascut al municipi al 1859.\nHa advocat per "enfortir l'aliança" entre el Govern i el món local per impulsar conjuntament una millora de l'estat del benestar i fer front a les desigualtats socials.\nHa defensat que la proximitat és "la gran fortalesa però també el gran repte del municipalisme", i que és precisament des d'aquí on Catalunya ha de liderar la transformació verda i feminista.\nTRENCAR AMB LA IDEA DE TERRITORI HOMOGENI\nPer a Aragonès, el món rural i municipal ha estat un actiu i un actor de primer nivell per a Catalunya, i ha demanat trencar amb la idea que és un territori homogeni a nivell social i polític "separat de les zones urbanes i metropolitanes més importants".\nTambé ha felicitat la federació pels seus quaranta anys d'activitat i ha posat valor la seva lluita per la diversitat, la pluralitat territorial i "el treball compartit".


El conseller de Justícia es compromet amb la... - Govern.cat\nquery_builder 18 gener 2013 14:52\nEl conseller de Justícia es compromet amb la Taula del Tercer Sector a mantenir el pes de les polítiques socials dins del pressupost del Departament\nGermà Gordó aposta per reforçar l’òrgan consultiu conjunt en el qual seuen la Conselleria i les 90 entitats que col·laboren en els processos de reinserció social a Catalunya\nEl conseller de Justícia, Germà Gordó, s’ha reunit avui amb la presidenta de la Taula del Tercer Sector Social de Catalunya, Àngels Guiteras, en resposta a la demanda d’aquesta organització després de la presa de possessió del nou Govern. S’ha volgut accelerar aquesta trobada davant la voluntat de la Conselleria de prioritzar les polítiques socials en matèria de justícia.\nEn aquest sentit, el conseller ha traslladat el compromís del Govern de seguir treballant conjuntament amb la Taula del Tercer Sector en les qüestions més socials que afecten o se’n deriven de l’acció de Govern. Per aquest motiu, Gordó ha anunciat que en el proper pressupost del Departament es mantindrà el pes de les polítiques socials. El titular de Justícia ha reiterat el seu compromís de no traspassar cap línia vermella.\nDurant la trobada, Germà Gordó s’ha mostrat disposat a estudiar l’externalització de determinats serveis en el tercer sector, en una aposta per la gestió del Departament des d’una òptica social.\nLa reunió d’avui també ha servit per reactivar la Taula de Participació Social, l’òrgan consultiu i de relació entre el Departament de Justícia i les 90 entitats socials i de voluntariat que col·laboren en els processos de reinserció social a Catalunya. El conseller de Justícia vol dotar aquesta eina de participació ciutadana de major capacitat de decisió, amb un canvi en la seva operativa, ja que a partir d’ara estarà presidida per un responsable del Departament de Justícia amb rang de director general i es reforçarà la presència de la Conselleria amb la participació de dos directors generals més dels àmbits de l’execució penal i la reinserció a Catalunya.\nA la reunió, hi han assistit també el secretari general del Departament de Justícia, Enric Colet; el director de Serveis Penitenciaris, Xavier Martorell; el director d’Execució Penal a la Comunitat i Justícia Juvenil, Joaquim Clavaguera, i la directora del Centre d’Iniciatives per a la Reinserció (CIRE), Elisabeth Abad; així com la secretària de la Taula del Tercer Sector, Teresa Crespo, entre altres representants de l’organització.


Serrell amb incógnita - Diari de Girona\nSerrell amb incógnita\nlluís busquets i grabulosa 01.06.2019 | 23:04\nSerrell amb incógnita Diari de Girona\nHe seguit tot el judici i, diguin-me mal pensat, però resulta que encara hi ha serrells que em ballen, com si el Tribunal hi hagués volgut passar de puntetes. I, atès que no soc expert en dret, no acabo d'entendre per quin sant els advocats defensors no han furgat prou. Per exemple, el dimarts 26-III, declarà l'esperat tinent coronel Daniel Baena Sánchez, TIP T43166Q, cap de la policia judicial de la GC a Catalunya, instructor de la trentena d'atestats, que en bona part han estat la base de les querelles contra els líders del procés. D'ell són els informes que han nodrit les causes contra el procés al Suprem, a l'Audiència (on era fiscal Zaragoza!), al TSJC i al Jutjat d'Instrucció número 13 de Barcelona. Precisament, ja aleshores era sospitós d'haver utilitzat la informació dels dos declarants per incriminar Jordi Sànchez i Jordi Cuixart i demanar que se'ls continués investigant per sedició, inicialment, i per rebel·lió, després. Exalumne de l'UNED i de la UOC, es diu que ell construí el relat de la violència, la sedició i la rebel·lió de l'octubre del 2017. I, per postres, es donava el cas que Baena tenia un perfil anònim a Twitter («Tácito») on difamava i vexava líders independentistes, periodistes i entitats civils, cosa que negà. ( Marchena va permetre exhibir captures de pantalla del compte, al contrari del criteri que havia mantingut fins ara amb el contrast de proves documentals. Per què? Mostrant-se garantista ho podia presentar com una concessió a la defensa, ja que, si no s'investiga l'IP de l'ordinador d'on sortien els tuits, no hi hauria manera de demostrar en aquest judici que Baena menteix).\nBé, que jo sàpiga, no s'han fet indagacions informàtiques, per resoldre si era o no qui piulava. Tampoc si les seves investigacions a d'altres causes contaminaven aquesta. I això que el matí del dilluns 15-IV fou ocupat per les declaracions del seu segon, César López Hernàndez, comandant de la GC amb TIP N29100C, un home condemnat per tortures per l'AN (maltractaments a Igor Portu i Mattín Sarasola) i absolt per un jurat del TS amb dos dels membres presents a la Sala ( J. R. Berdugo i A. Martínez Arrieta), sentència que Europa posà en quarantena. Era ell a fer-li la feina en les altres causes que podrien haver contaminat aquesta? Vaig escriure aquí mateix que Marchena feia de tallafocs.


Jordi Pericot: un mestre de l'art cinètic\nJordi Pericot: un mestre de l’art cinètic\nL'art cinètic va ser un precursor del món digital i, malgrat tot, escasseja als museus i galeries d'art\nFamília barris | Laura Sangrà | dimarts, 1 de febrer del 2022, a les 12.39\nJordi Pericot és artista, teòric, pedagog, historiador de l’art, savi humil, gran pensador i un avançat a l’època. “No em voldria limitar a una sola cosa”, diu, rialler.\nAmb 90 anys i des de l’espai d’art del Museu del Masnou que porta el seu nom, recorda l’època en què va fer art cinètic, entre la dècada de 1960 i 1980: “M’he divertit, però el meu objectiu no era divertir-me. El meu objectiu era avançar, donar respostes a una curiositat permanent que tinc jo“, assegura.\nL’Espai d’Art Cinètic Jordi Pericot, inaugurat ara fa 10 anys, és l’única exposició permanent d’art cinètic de l’estat. Pericot va ser el gran artista català d’aquest moviment artístic que també van practicar altres estrangers com Alexander Calder, Naum Gabo i Julio Le Parc.\nPer què no es veu art cinètic als museus?\nI malgrat que són molts els artistes que van indagar, en més o menys mesura, en l’art cinètic, no se n’acostuma a veure a les parets dels museus. “És una època que no ha estat prou considerada històricament perquè els valors que sustentaven l’art cinètic – el moviment, el progrés, la millora social- en aquests moments estan bastant en desús“, raona Pericot.\nVeient aquestes obres d’art dels anys 60, veus que s’intuïa el món digital que ens envolta avui”\nSilvia Muñoz d’Imbert, historiadora de l’art i directora del CoNCA, destaca un detall important que ha anat en contra de l’art cinètic per tenir bona reputació i és que es tracta d’un art que sovint implica l’espectador, el fa partícip, de manera que es converteix en una “experiència”.\nI això l’espectador “ho gaudeix moltíssim, perquè acaba formant part d’aquella obra, i aquest punt de joc, malauradament, fa que es pensi que només és un joc, i se’n menysprea tota la part teòrica”.\nEl concepte de futuràlgia\n“Veient aquestes obres dels anys 60, veus que s’intuïa el món digital que ens envolta avui. Era una intuició de futur, no existia llavors”, explica Pericot.\nEls valors que sustentaven l’art cinètic estan bastant en desús ”\nL’art cinètic de Pericot està fet bàsicament usant dues tècniques: la reflexió, en què un material intermediari reflecteix cap a nosaltres el moviment d’un altre, o bé la refracció, en què la llum travessa un cos que, per la seva forma, produeix una sèrie de moviments. “Tot això és artesania pura”, rebla, i amb raó, perquè tot està fet a mà i sembla digital.\nPericot es descriu com una persona gens nostàlgica i optimista, i als 90 anys segueix anhelant en futur: “Aquest afany de futur, d’aquest futur que no podré mai coneixer, però que jo m’esforço a veure, a intentar saber com serà, és el que em dona un cert sentiment de futuràlgia, una nostàlgia de futur, un dolor pel futur que no tindré”.\nEugènia Balcells,“Anem evolucionant fins a la darrera respiració”\nL’artista és pionera del videoart a Catalunya i ha rebut el Premi Nacional d’Arts Visuals de la Generalitat i la Medalla al Mèrit en Belles Arts\n— art contemporani — artista — galeries d'art\nBarcelona obrirà el primer museu de rajoles hidràuliques a la primavera\nEl Centre de les Arts Lliures, un espai ideat com un poema visual de Joan Brossa\n1972: la música de fa 50 anys\n6 curiositats que encara no sabies del Paraulògic, el joc de moda en català\nRua de Carnaval 2022 a Barcelona: El mapa del Carnestoltes als barris\nAny nou xinès 2022: Comença l’any del tigre\nSara Espígul i Mar Monegal juguen al ‘Monopoli’\nWordle en català, avui: juga al joc de paraules viral WordleCAT cada dia\nEduard Iniesta celebra 25 anys de carrera al Palau de la Música\nÀrtic: dilluns, 31/01/22


Cud Miód Lodz Polònia - Ofertes d'hotels amb els MILLORS DESCOMPTES EN LÍNIA\nAl. Wlokniarzy 151, Baluty, Lodz, Polònia - Veure al mapa\nSituat en el cor de Lodz Centr, Cud Miód és un lloc ideal des d'on descobrir Lodz. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Per aquells de vosaltres que vulguin aventurar-se Cinema City, Museu Manufaktura, Museu d'Història de Łódź són només algunes de les atraccions disponibles per als visitants.\nAprofiti's de la riquesa de serveis i avantatges d'aquest hotel de Lodz. Per anomenar algunes de les comoditats de l'hotel, hi ha recepció 24 hores, restaurant, bar.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb calefacció, escriptori, aparell de televisió LCD/pantalla de plasma, TV satèl•lit/cable, plat de dutxa a cada habitació. A més, l'oci que l'hotel ofereix assegurarà que tengui molt a fer durant el dia. Les seves instal.lacions de primera i una situació excelent fan de Cud Miód la base perfecta per a gaudir de la seva estada a Lodz.


EQUILIBRI DEL SISTEMA LINFÀTIC | FISIO INDIRA Bloc\nEQUILIBRI DEL SISTEMA LIMFÀTIC.\nPublicat el 12th juny 2017\na Bellesa, Fisioteràpia Osteopatia, Massatge\nEl sistema limfàtic, és un sistema paral·lel al circulatori. S’encarrega de reabsorbir els líquids retinguts en els teixits intercel·lulars i retornar-los al sistema circulatori, transportar l’oxigen i els nutrients, defensar el cos d’organismes patògens i eliminar-ne les toxines.\nEls seus conductes s’anomenen vasos limfàtics i el fluid que transporta, límfa.\nLa límfa va recorrent el sistema limfàtic gràcies a les contraccions musculars, bombejos arterials col.laterals i al moviment de les extremitats ja que per si sol no té vàlvules que l’ajudin a empènyer.\nPer això és tant important fer algun tipus d’activitat física i evitar el sedentarisme, en cas contrari la límfa es va estancant generant inflamació, provocant retenció de líquids.\nHem de recordar que el sistema limfàtic transporta glòbuls blancs, encarregats de defensar el cos davant d’una malaltia. Per tant és importantíssim mantenir el sistema limfàtic actiu i equilibrat.\nRetenció de líquids, cansament, pesadesa a les extremitats, inflamació de les aixelles… son alguns dels símptomes que indiquen un desequilibri del sistema limfàtic.\nCom prevenir i millorar l’eliminació de toxine i l’acumulació de líquids?\nPrimer de tot portar una bona alimentació, ja que és la base energètica de les cèl·lules.\nMoltes feines requereixen poca mobilitat, si és el teu cas mira de trobar un forat per anar a caminar per ajudar a mobilitzar el sistema limfàtic i evitar que s’estanqui.\nSi t’agrada nedar fes-ho, es un activitat boníssima. Ajuda molt a drenar el cos. Quan nedem, el moviment que fa l’aigua al voltant de la nostre pell, genera un massatge drenant molt beneficiós.\nFes-te drenatges limfàtics 1 vegada cada mes o mes i mig.\nA la consulta faig servir un sistema molt efectiu contra la retenció de líquids i cel.lulitis, el sistema PHYSIUM.\nInforma’t al 605 134 667 (WhatsApp).\nBeu aigua per d’hidratar-te i oxigenar-te.\nL’aigua ajuda a que eliminis toxines a través de la suor i l’orina.\n– Salut i Benestar del Cos –\nEtiquetes: Cames, Cansades, cel·lulitis, Circulació, drenatge limfàtic, reafirmar, Remodelació, retenció de liquids


David Neres Campos 88'\nFinal del partit, Ajax 2, Lille 1.\nFinal segona part, Ajax 2, Lille 1.\nMà de Mohammed Kudus (Ajax).\nCanvi al Ajax, entra al camp Mohammed Kudus substituint Ryan Gravenberch.\nCanvi al Ajax, entra al camp Oussama Idrissi substituint David Neres.\n¡GOOOOOOOOOOOOL!Gooooool! Ajax 2, Lille 1. David Neres (Ajax) després d’un llançament amb el cap des de molt a prop al centre de la porteria. Assistència de Brian Brobbey.\nRematada rebutjada de Brian Brobbey (Ajax) després d’un llançament amb el cap a boca de canó des del costat dret. Assistència de Dusan Tadic amb un centre a l'àrea.\nRematada rebutjada de Jonathan David (Lille) després de llançament amb l'esquerra des del costat dret de l'interior de l'àrea.\nRematada rebutjada de Renato Sanches (Lille) després del llançament amb la dreta des de fora de l'àrea. Assistència de Jonathan David.\nDavid Neres (Ajax) ha estat amonestat amb targeta groga per joc perillós.\nRematada rebutjada de Davy Klaassen (Ajax) després de llançament amb l'esquerra des del centre de l'àrea. Assistència de Dusan Tadic amb una passada de cap.\nCanvi al Lille, entra al camp Isaac Lihadji substituint Timothy Weah.\nJosé Fonte (Lille) ha estat amonestat amb targeta groga.\nGoooool! Ajax 1, Lille 1. Yusuf Yazici (Lille) va convertir el penal després de llançament amb l'esquerra pel centre de la porteria.\nPenal de el Lille. Jonathan David ha patit falta dins l'àrea.\nPenal comès per Lisandro Martínez (Ajax) després d'una falta dins de l'àrea.\nRematada parada sota pals. David Neres (Ajax) després de llançament amb l'esquerra des del costat dret de l'interior de l'àrea. Assistència de Dusan Tadic.\nBrian Brobbey (Ajax) ha rebut una falta en la banda esquerra.\nCanvi al Lille, entra al camp Boubakary Soumaré substituint Xeka.\nRematada fallada per Timothy Weah (Lille) després d’un llançament amb el cap des del centre de l'àrea que marxa molt per sobre el travesser. Assistència de Yusuf Yazici amb un centre a l'àrea després d'un servei de cantonada.\nRematada rebutjada de Timothy Weah (Lille) després del llançament amb la dreta des de fora de l'àrea. Assistència de Luiz Araújo.\nRematada fallada per Domagoj Bradaric (Lille) després de llançament amb l'esquerra des de fora de l'àrea que marxa molt per sobre el travesser. Assistència de Renato Sanches.\nRematada parada al costat del costat dret de la porteria. Davy Klaassen (Ajax) amb una rematada des del centre de l'àrea. Assistència de Brian Brobbey.\nRematada parada alt i pel centre de la porteria. Dusan Tadic (Ajax) després de llançament amb l'esquerra des del centre de l'àrea. Assistència de Brian Brobbey.\nRematada fallada per Yusuf Yazici (Lille) després de llançament amb l'esquerra des de fora de l'àrea molt a prop del pal esquerre, però es ha marxat lleugerament desviat de lliure directe.\nCanvi al Lille, entra al camp Jérémy Pied substituint Mehmet Zeki Çelik a causa d'una lesió.\nCanvi al Lille, entra al camp Jonathan David substituint Jonathan Bamba.\nRematada fallada per Renato Sanches (Lille) després del llançament amb la dreta des de fora de l'àrea molt a prop del pal esquerre, però es ha marxat lleugerament desviat. Assistència de Jonathan Bamba.\nRematada parada sota pals. Timothy Weah (Lille) després de llançament amb l'esquerra des de la banda esquerra de l'interior de l'àrea. Assistència de Domagoj Bradaric.\nRematada parada sota pals. Xeka (Lille) després del llançament amb la dreta des de fora de l'àrea. Assistència de Yusuf Yazici.\nRematada parada alt i pel centre de la porteria. Jonathan Bamba (Lille) després del llançament amb la dreta des de fora de l'àrea. Assistència de Renato Sanches passada llarga.\nRematada fallada per Renato Sanches (Lille) després de llançament amb l'esquerra des de fora de l'àrea que marxa molt per sobre el travesser. Assistència de Yusuf Yazici.\nCórner, Lille. Córner comès per David Neres.\nFora de joc, Ajax. David Neres ha intentat una passada en profunditat però Dusan Tadic estava en posició de fora de joc.\nRematada fallada per Antony (Ajax) després d’un llançament amb el cap des del centre de l'àrea la pilota es perd pel costat dret de la porteria. Assistència de Ryan Gravenberch amb un centre a l'àrea.\nRematada parada sota pals. Devyne Rensch (Ajax) després del llançament amb la dreta des del centre de l'àrea. Assistència de Davy Klaassen després d'una passada en profunditat.\nRematada rebutjada de Jonathan Ikoné (Lille) després de llançament amb l'esquerra des de fora de l'àrea. Assistència de Sven Botman passada llarga.\nRematada parada a l'esquadra esquerra. David Neres (Ajax) després de llançament amb l'esquerra des de la banda esquerra de l'interior de l'àrea. Assistència de Dusan Tadic.\nRematada fallada per Timothy Weah (Lille) després del llançament amb la dreta des de fora de l'àrea molt a prop del pal dret, ha marxat lleugerament desviat. Assistència de Jonathan Ikoné.\nFora de joc, Lille. Mike Maignan ha intentat una passada en profunditat però Jonathan Ikoné estava en posició de fora de joc.\n¡GOOOOOOOOOOOOL!Gooooool! Ajax 1, Lille 0. Davy Klaassen (Ajax) després d’un llançament amb el cap des del centre de l'àrea a l'esquadra esquerra. Assistència de Dusan Tadic amb un centre a l'àrea després de treure una falta.\nRematada fallada per Renato Sanches (Lille) després del llançament amb la dreta des de fora de l'àrea molt a prop del pal dret, ha marxat lleugerament desviat. Assistència de Xeka.\nRematada fallada per Sven Botman (Lille) després del llançament amb la dreta des del centre de l'àrea la pilota es perd pel costat dret de la porteria. Assistència de Yusuf Yazici amb un centre a l'àrea després d'un servei de cantonada.\nRematada rebutjada de Jonathan Bamba (Lille) després del llançament amb la dreta des de fora de l'àrea. Assistència de Renato Sanches.\nMehmet Zeki Çelik (Lille).\nRematada rebutjada de Xeka (Lille) després del llançament amb la dreta des de fora de l'àrea. Assistència de Yusuf Yazici.


Els catalans patim stress auditiu | Desfilosofant\n« Com fer front a la tempesta econòmica?\nFinançament o parassitisme? »\nEls catalans patim stress auditiu\n05/13/2008 A molts països nórdics és prohibit parlar amb móbil als transports publics o fer servir aquest telèfon per escoltar música sense auriculars. A nosaltres, mediterranis sorollosos, pot semblar-nos una exageració. Tanmateix, quansevol persona que faci diariament un viatge d’una hora de durada en tren o autocar sabrà com resulta de molest que una persona es passi 45 minuts xerrant pel seu cel·lular a pocs centímetres de la nostra orella o escoltant música a tot volum sense auriculars. Es impossible evadir-se d’aquesta intromissió. La seva vida privada ens pertorbarà sense remei.\nEls mediterranis, i de rebot els llatins de sudamèrica, tenim un problema greu amb el soroll. Ja he denunciat en diverses ocasions la quantitat de vegades que se’ns vulnera el nostre dret al silencia al llarg del dia. Es una pena molt gran que les autoritats no hi possin atenció. L’impacte que el soroll, la música, la xerrameca, la remor insofrible dels cotxes i els autobusos o els senyals acustics te damunt els nostres cervells és considerable. Gran quantitat de l’stress que patim ens ve generat per l’abús d’impactes audiitius.\nQuan hom torna d’una estada a Alemanya, un estat molt zelós del seu silenci, ho fa amb l’ànima tranquila després d’una desintoxicació completa d’streess auditiu. No obstant, en baixar de l’avió a l’aeroport de Barcelona, ens adonem deseguida en quina mena de voràgine sorollosa vivim. Trobar-se amb l’impacte de martells hidráulics en plena activitat dintre de la mateixa nau de l’aeroport de Barcelona és impactant. Un país lliure de sorolls innecessaris, un país que vetlla pels drets auditius dels seus ciutadans és un país civilitzat. Ja ho va dir el filósof Schopenhauer: “El grau d’intel·ligència d’una persona és inversament proporcional al soroll que genera”. Hi estic completament d’acord i la dita es podria també aplicar perfectament als col·lectius.\nThis entry was posted on\t05/13/2008 a 12:16\tand is filed under Apunt del dia.\n3 Respostes to “Els catalans patim stress auditiu”\nSlartibartfast Says:\t05/13/2008 a 16:49 Parlar pel mòbil pot ser igual que parlar amb una persona, la molèstia és igual, potser menor. Ja que no estàs escoltant a l’altre. En el tema musical et dono la raó\nPer altra banda els que acostumen a fer molt de soroll son els “killacos”, i el seu dit en plata, “gitaneo”, la majoria de vegades fanatics de l’Alonso, la “selesion” i d’un nivell cultural i versatilitat lingüística que fa cagar.\nContinuu pensant que els catalans, dintre del que cap. som un poble silenciós (i silenciat ja posats)\nResposta\tdesfilo Says:\t09/28/2008 a 9:14 Haha. Completament d’acord. Els catalans som un poble silenciós i silenciat.\nResposta\tcarme Says:\t04/28/2009 a 19:18 estic absolutament d’acord amb tu! a mi tant de soroll tot el dia se’m fa insuportable…


Classic Hotel Pyatigorsk Rússia - Ofertes d'hotels amb els MILLORS DESCOMPTES EN LÍNIA Fer un comentari al lloc web\nClassic HotelShirokaya Street 96, Pyatigorsk, Pyatigorsk, Rússia, 357500 - Veure al mapaExcel·lent8,2Basada en71comentarisClassic HotelVeure més fotosPiscinaVeure més fotosVeure totes les 31 fotosMolt bona ubicació 7,4Veure al mapa7,4UbicacióParticularitats que li encantaranaire condicionat\nSobre l'allotjamentDescripcióConvenientment situat a Pyatigorsk, Classic Hotel és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Aprofiti's de la riquesa de serveis i avantatges d'aquest hotel de Pyatigorsk. Per anomenar algunes de les comoditats de l'hotel, hi ha recepció 24 hores, servei d'habitacions, transport hotel/aeroport, restaurant, servei de bugaderia. Totes les instal.lacions per als clients, ofereixen comoditats destinades a assegurar tot el comfort possible. Tant si és un entusiasta del fitness o simplement busca relaxar-se després d'un dia dur, estarà entretingut per les instal.lacions de primera classe com sauna. Descobreixi una encantadora mescla de servei profesional i ampla gama de característiques a Classic Hotel.Mostrar mésCaracterístiquesAccés a InternetWi-Fi gratuït en totes les habitacions Serveis i comoditatszona de fumadors Accéss'admeten animals de companyia Disponible a totes les habitacionsempolles d'aigua de cortesia Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantPlease note, that the hotel doesn't provide registration service for non-Russian residents. Comentaris recents de clients


El Govern preveu que els que repeteixin 1r de batxillerat puguin cursar part de 2n | Catalunya | EL PAÍS Catalunya\nEl Govern preveu que els que repeteixin 1r de batxillerat puguin cursar part de 2n\nLa mesura planeja fidelitzar l’alumne i evitar l’abandonament\nBarcelona 10 NOV 2018 - 13:13\tCET\nAlumnes a l'aula d'un institut públic. Uly Martin\nL’esborrany per reformar la controvertida Llei Wert ha posat el focus en una de les assignatures pendents del sistema educatiu espanyol: la taxa d’alumnes repetidors. En un país on un terç dels estudiants de 15 anys està repetint algun curs de secundària, el Govern ha proposat plans personalitzats a l’ESO per rescatar els repetidors i evitar el risc d’abandonament escolar. Però, a més, l’Executiu també ha posat sobre la taula la possibilitat de flexibilitzar el nombre de cursos per superar el batxillerat en aquest grup d’alumnes i ampliar excepcionalment la possibilitat de cursar aquesta etapa en tres anys. Això significa que, en lloc de repetir primer de batxillerat, els alumnes podran cursar el segon any només amb les assignatures suspeses —es repeteix amb més de dues assignatures suspeses— i, afegir, si volen, alguna matèria de segon de batxillerat. El tercer any acabarien les matèries pendents de l’últim curs oficial.\nEl Govern enterra la ‘llei Wert’ amb la nova reforma educativa\nSi en alguna cosa coincideixen els experts és en el fet que les taxes d’alumnes repetidors a Espanya són molt elevades i la mesura funciona més aviat poc. De fet, Espanya ha rebut més d’una estirada d’orelles de l’Organització per a la Cooperació i el Desenvolupament Econòmics (OCDE) perquè redueixi el percentatge de repetidors. “Repetir és una mesura desaconsellada perquè l’alumne no només no millora, sinó que empitjora. És contraproduent, genera estigma i, a més, és caríssim”, adverteix Ismael Palacín, el director de la Fundació Jaume Bofill, un centre d’investigació sobre educació.\nLes mesures del Govern busquen fidelitzar l’alumnat perquè no abandoni el sistema educatiu. “Pot servir perquè més alumnes acabin l’etapa i accedeixin a l’educació superior. Potser en dos anys se’ls ennuega, però en tres, ho poden fer”, valora Alberto Arriazu, portaveu de la federació d’associacions de directors de centres públics. Segons dades del Ministeri d’Educació, el 10,7% dels alumnes de primer de batxillerat van repetir en el curs 2015-2016. De segon, la xifra era del 15,4%.\nLa mesura de l’esborrany es distancia de la proposta que va portar el PP al seu programa electoral el 2011, que consistia a ampliar el batxillerat a tres anys a costa de retallar-ne un a l’ensenyament obligatori. “Un model de fa 40 anys, més injust socialment i on centrifugues els pobres”, rebutja Palacín.\nL’esborrany tampoc preveu estendre els tres anys de batxillerat a tots els alumnes —no només als repetidors— i endarrerir un any l’accés a l’educació superior. Aquesta mesura, no obstant això, ha generat discussió en el sector. “És un debat que no està tancat i no és aliè al PSOE ni a alguns actors educatius. És una proposta que caldria ajustar per articular els estudis postobligatoris amb més substància i coherència. Però s’hauria de pensar la manera de fer-ho i com se situa en relació amb la secundària i la universitat”, apunta Pedro Badía, responsable de polítiques educatives de CC OO.\n“La solució és prevenir, evitar que repeteixin”\nEls experts adverteixen que les propostes del Govern per reduir les taxes de repetició són “un pegat”. “En lloc d’anar a la font del problema, donen per descomptat que hi haurà repetidors. La solució és la prevenció, evitar que repeteixin, intervenir abans i detectar els alumnes que tenen necessitats educatives, fer classes addicionals però abans que repeteixin o flexibilitzar el currículum”, avisa Álvaro Choi, professor de la facultat d’Economia de la Universitat de Barcelona i expert en economia de l’educació. Hi coincideix Ismael Palacín, el director de la Fundació Jaume Bofill: “Tot el que sigui eliminar barreres ajuda. Però cal intentar evitar la repetició. Aquest és un recurs extrem, no una eina més”.


Fer el repartiment en temps de coronavirus - Katuma - community.coopdevs.org\nFer el repartiment en temps de coronavirus\nsaulopefa 16 Marzo, 2020 4:20pm #1\ncomparteix-ho les normes que seguirem a Ridorta per fer el repartiment el proper dimecres tenint en comptes les directrius respecte al coronavirus. Són senzillament les que ha proposat un altre grup (no se ben bé quin).\nFer torns d’1 persona (o 2 de la mateixa UF)\nFer les correccions a casa i no tocar l’ordinador del local\nRentat de mans abans i després del torn\nNeteja de superfícies abans i després del torn\nRecollida de la comanda escalonada. Anar-hi en diferents horaris\nSi coincideixes amb algú esperes fora a que acabi\nhem acabat decidint que ho faran 2 persones de la mateixa UF. És qüestió de provar i millorar per la propera, perquè malauradament n’hi haurà més de repartiments en aquestes condicions.\nObrim el debat per trobar plegats la millor solució. Hi veieu millores? alguna idea que hagi sortit al vostre grup de consum?\nJeps 17 Marzo, 2020 12:02pm #2\nNosaltres també estem seguint les mateixes linees comentades anteriorment però volem afferir:\nPer organitzar la recollida de comanda escalonada, en el nostre cas hem creat un doodle, on les UF s’apunten en diferents trams horaris entre dimecres 20:00 h, i tot el dijous. Així ningú coincideix a la recollida.\nLàctics que arriben avui dimarts, (aquesta tarda anirà UF a marcar tots els làctics)\nCarns, arriben dimecres mati, (anirà UF a marcar i pesar el que no ho estigui)\nFruita i Verdures (anirà dues UF, marcant distància seguretat, una ordinador cantant quantitats i altre preparant)\nMesures de material especial:\nPortarem: Guants i liquid desinfectant i si trobem mascaretes també, però de moment no en trobem.\nDemanarem a totes les UF que aquest torns “coronavirus” paguin via bancaria i no efectiu local.\nde moment això es tot, veiem com va evolucionant.\nMolta força i autogestió.\nJeps ,- Les trementinaires coll- Vallcarca.\nsaulopefa 18 Marzo, 2020 8:06am #3\nMoltes gràcies per compartir-ho @Jeps. Veurem avui com va la cosa al repartiment i la recollida.\nAixò que comentes de pagament bancari i no efectiu, és realment una de les millors coses que tenim a Ridorta, i ara s’agraeix. Les UFs paguem al compte del grup de forma regular a mode de saldo per nucli i així no hi ha moviments d’efectiu.\nJeps 24 Marzo, 2020 4:39pm #4\n@saulopefa si, nosaltres el pagament el tenim opcional, la gran part de les UF fem pagament bancari i algunes fan pagament en efectiu al local. Després de la primera setmana de torns, us compartim el **Protocol de torns en temps de coronavirus](https://docs.google.com/document/d/1utrwJbcWKZ4AxCcD2Tv5i8dpupA6o0zIphTwg4G4ieU/edit?usp=sharing) que hem creat.\nper si voleu aprofitar, modificar, ampliar,Si tenim noves versions ja us les compartirem.\nSalut i autogestió ara més que mai.\nsaulopefa 24 Marzo, 2020 5:00pm #5\nOh, moltes gràcies! Ho passo a la resta de companyes.


Ibon Navarro renova per dos anys més amb el MoraBanc Andorra\nIbon Navarro ha renovat amb el MoraBanc dues temporades més. El tècnic vitorià considera que es troba a l'entorn ideal per créixer i des de la directiva destaquen la feina feta fins ara.\nEl MoraBanc ha fet oficial aquest dijous la renovació d'Ibon Navarro com a tècnic fins al 2022. L'ampliació de contracte s'ha tancat aquestes dues setmanes d'aturada i permetrà planificar el futur amb més antelació. La prioritat de Navarro sempre ha estat renovar. Ara, el tècnic tindrà més marge per seguir picant la paret. "Ens hem adonat que estem en un bon lloc per créixer i fer créixer al club", diu, tot insistint que "hem trobat una línia que ens agrada als dos i podem fer l'equip créixer en un moment que hi ha molts equips i clubs lluitant pel mateix que nosaltres".\nIbon Navarro va arribar el 2018 per substituir Joan Peñarroya i ja ha aconseguit dues fites importants amb el club. La semifinal d'Eurocup i passar la primera ronda de la Copa; per això des de la directiva veuen el vitorià com la persona adequada per seguir creixent. "Hem aconseguit treballar bé plegats. Entendre'ns", celebra el president, Gorka Aixàs, qui creu que "ho hem pogut traduir en bons resultats a la pista i com a club seguir creixent i fer passes endavant".\nPel que fa a objectius més concrets el director general, Francesc Solana, aposta per "competir entre els vuit primers per poder entrar alguna vegada a la Copa del Rei i gaudir de l'experiència, com ens ha passat aquest any, i poder ser a la competició europea i intentar arribar el més lluny possible".\nEl club també ha descartat fer més reforços, llevat que hi hagi lesions importants. El primer objectiu del tècnic serà situar-se entre els vuit primers a final de temporada. Els tricolors s'enfrontaran a un rival directe com és l'Herbalife Gran Canària, aquest dissabte a casa a dos quarts de nou del vespre. El partit es podrà seguir en directe per Ràdio Nacional i andorradifusio.ad.\nIBON 2022 ????\nIbon Navarro renova per dos anys.\nIbon Navarro renueva por dos años.@ibonnavarro @ACBCOM#MaiPor #Ibon2022 #CapiCor pic.twitter.com/IdjoaE0Xnr\n— MoraBancAndorra (@morabancandorra) February 27, 2020


El capellà més ballarí d'Itàlia torna a triomfar a internet\nCiència i medi ambient 12/07/2014\nBallant, cantant, saltant. El capellà esbojarrat que acaba els casaments al ritme de 'Mamma Maria'\nBarcelonaFa 32 anys el grup italià Ricchi e Poveri va arrasar a les llistes d'èxit europees amb 'Mamma Maria'. La cançó ha caigut en l'oblit per a tothom... o gairebé tothom. Bruno Maggioni, el capellà de l'església de Limbiate, un municipi de la Llombardia, no s'ha oblidat del tema i li agrada tant que l'ha fet servir en més d'una ocasió per tal d'acabar les cerimònies de casaments a la seva església.\nVa ser al juliol de l'any passat quan milions de persones d'arreu del món van veure fascinades la sorprenent actuació del capellà, que acabada la missa va treure un reproductor d'àudio i va començar a cantar, ballar i saltar al ritme del 'Mamma Maria'. Finalment, es va abraçar als nuvis. Les imatges, que van triomfar a Youtube, van donar la volta al món.\nAra, un any després, un dels assistents a un altre casament a Limbiate ha penjat un nou vídeo que torna a confirmar la passió del mossèn pels Ricchi e Poveri. En el vídeo, que confirma la fama de Maggioni com el capellà més esbojarrat d'Itàlia, el sacerdot repeteix la seva actuació d'ara fa un any, però aquesta vegada encara amb més èmfasi, davant dels somriures dels seus feligresos. De fet, la fama ha fet que siguin els nuvis els que demanen al mossèn que acabi la cerimònia al ritme de 'Mamma Mia', una demanda a la qual, com es veu, Maggioni respon encantat.


18 restaurants participen a la Cuina del Bolet del Berguedà | Revista Tasta.cat\n18 restaurants participen a la Cuina del Bolet del Berguedà\nA finals de setembre s’inicià la IX campanya de la Cuina del Bolet del Berguedà, amb la participació de 18 restaurants de diferents municipis del Berguedà, que s’allargarà fins que la florida de bolets de temporada ho permeti.\nLa campanya de la Cuina del Bolet es va celebrar per primera vegada l’any 2001 i enguany arriba a la IX edició. Durant tots aquest anys la participació de restaurants sempre ha oscil·lat entre 10 i 20. Aquest projecte es va impulsar des de l’Associació d’Hostaleria i Turisme del Berguedà, inicialment amb el suport del Consell Comarcal i després de l’Agència de Desenvolupament del Berguedà, es considera una campanya estratègica per la seva combinació de bolet i cuina.\nAny rere any s’han anat mantenint o augmentant el nombre de restaurants que hi han participat elaborant un menú especial per cada una de les temporades. Aquest any s’ha obert a tots els restaurants que volessin participar-hi encara que no formessin part de l’Associació d’Hostaleria i Turisme del Berguedà, assumint els costos que suposa la campanya. Aquesta campanya pretén implicar els establiments de restauració en actuacions col·lectives de promoció i difusió de la gastronomia de la comarca.\nEls restaurants participants ofereixen un menú que incorpora els bolets de temporada com a producte estrella. Els menús elaborats fusionen la tradició amb les noves tendències culinàries aprofitant l’existència de productes i mètodes d’elaboració propis del territori. La condició que es posa als establiments és que en el menú que elaborin, hi regni el bolet, sigui de la variant que sigui.\nNo podem oblidar que la natura és voluble i no sempre ens porta els bolets a la mateixa hora, per això els restaurants es reserven el dret de fer qualsevol canvi en els menús per poder-ne garantir la màxima qualitat i així ho notifiquen sempre als seus clients.\nTradicionalment s’editava un fulletó amb els restaurants participants en la campanya, però enguany també s’hi inclou un recull de activitats, fires, mercats i festes del bolet de tota la comarca, per tal de disposar d’un element promocional que aglutini totes aquelles actuacions que es fan arreu dels municipis del Berguedà entorn al Bolet.\nDins de totes les actuacions amb certa trajectòria que es fan a la comarca entorn el bolet, com els mercats de Cal Rosal i Guardiola de Berguedà, la festa del bolet de Vilada, el Berga Bolet, la fira del bolet de la Pobla de Lillet i el concurs de boletaires de Puigventós; se’n destaca les Jornades del Bolet de Capolat que enguany es realitzaran per primera vegada.\nLa Cuina del bolet compta amb una pàgina web pròpia www.cuinadelbolet.com i una pàgina de Facebook que es van actualitzant i serveix de canal de comunicació entre els organitzadors i el públic.\nEtiquetes BerguedàCuina del BoletRestaurants\nSense respostes a “18 restaurants participen a la Cuina del Bolet del Berguedà”


Artadi «L'1-O és patrimoni dels més de dos milions de catalans que hi van participar» - Diari Jornada\nLa portaveu del Govern insisteix que el Govern prioritza el diàleg però no «descarta res»\nArtadi «L'1-O és patrimoni dels més de dos milions de catalans que hi van participar»\n| 02 de jul, 2018 - 15:39\nLa portaveu del Govern i consellera de la Presidència, Elsa Artadi, ha assegurat aquest dilluns que el Govern comparteix com a missatge «prioritzar el diàleg» però sense «descartar res d'entrada». Ho ha dit en ser preguntada per a la ponència política que ERC va aprovar aquest cap de setmana i en concret sobre la via unilateral. «Res més a afegir sobre posicions d'un congrés polític», ha sentenciat Artadi, que ha comparegut després de les reunions del president de l'executiu català, Quim Torra, amb els responsables de la patronal CECOT i de FemCat. Tampoc sobre l'1-O, que «és patrimoni dels més de dos milions de catalans que hi van participar», ha advertit la portaveu del Govern. Artadi ho ha afirmat així després de la carta en què el president d'ERC, Oriol Junqueras, assegurava que el seu partit es va haver de «carregar tota la feina i responsabilitat a l’esquena» al juliol del 2017 per «salvar» l’1-O.\nD'altra banda, i amb la mirada posada a la reunió que mantindran el president del govern espanyol, Pedro Sánchez, amb el cap de l'executiu català el 9 de juliol, Artadi ha assegurat que no hi ha encara un ordre del dia tancat. «Hem tingut una mica de retorn» amb la ministra d'Administracions Públiques, Meritxell Batet. I s'han emplaçat a «buscar estones» aquesta setmana per treballar-hi conjuntament per via telemàtica.\nEl Govern insisteix en aquest sentit que no concep la reunió amb Sánchez «sense parlar de la situació política a Catalunya». «Seria una gran irresponsabilitat per part dels dos governs», ha resolt.


CONTES I RELATS: D'AQUI A SET MESOS\nD'AQUI A SET MESOS\n21:48 | Etiquetes de comentaris:\nEl dia a la feina havia estat esgotador, sols pensava en tornar a casa per retrobar-me amb ella. Quan vaig arribar, estava asseguda al sofà. Portava posada la bata que li vaig regalar pel seu sant i unes sabatilles de la Minnie Mousse que li donaven aquell aspecte infantil que tant m’agradava. Els cabells li relliscaven per damunt les espatlles, les mans li descansaven sobre la falda; en veure-la així, em vaig sentir l’home més feliç del món. Li vaig parlar a cau d’orella però no em sentia, dormia profundament.\nLi vaig fer un petó al front amb suavitat i tot d’una es va despertar . Dolçament va obrir els ulls i em va mirar amb un somriure de satisfacció.\nLa vaig agafar a coll i amb suavitat, la vaig col•locar sobre el llit; ja havia tornat en sí i em mirava espantada, li vaig fer un somriure i un petó perquè es calmés i vaig anar a trucar immediatament a l’ambulància, que, en 15 minuts, ja era a casa.\nEn un parell de dies li donaran l’alta i tornarem a casa. Estem fent plans per d’aquí a 7 mesos quan arribi la primavera i amb ella... Publicat per


Acabem projecte i arriba el submarí a P3A! – Web Isabel de Villena\nAcabem projecte i arriba el submarí a P3A!\nPublished on 07/04/2017 08/04/2017 By Dani Ponsico\nEls nens i les nenes de 5è per Carnestoltes van triar el tema de “El mar” i portaven un submarí que ens va agradar molt. Vam decidir escriure’ls una carta per demanar que ens expliquessin i ajudessin a fer-ne un de semblant pel nostre projecte de “Els animals del mar”, i ens van dir que si, que vindrien un dia a la nostra classe. Paral·lelament, també van demanar ajuda al Lluís, que és la persona que s’encarrega del manteniment de tota l’escola, i ens va fer una estructura de submarí que ens va deixar a tots i a totes bocabadats, mireu! Moltes gràcies a tots per la vostra col·laboració!


El dilema del protocol i la llista de convidats\nLa parella no ha convidat els exprimers ministres Tony Blair i Gordon Brown, però sí Margaret Thatcher i John Major\nEVA ONTIVEROS Londres Actualitzada el 29/04/2011 11:43\nPotser el punt que fins ara ha aixecat més polseguera. En total hi haurà uns 1.900 convidats "escollits personalment pel príncep Guillem i Kate Middleton, amb l'ajuda dels oficials de la reina i del príncep de Gal·les quan ha calgut", segons fonts de St. James Palace. El principi era senzill, familiars i amics més algun convidat de compromís, però aquí és on han sorgit les tensions.\nÒbviament hi haurà el bo i millor de la reialesa britànica (la "tieta" Sarah Ferguson no ha estat convidada, però les seves filles i el seu ex, el príncep Andreu, sí), més la crema de la reialesa europea i d'arreu del món. També s'han convidat tots els Middleton, fins i tot el tiet de Kate que va protagonitzar un escàndol anys enrere per intentar passar droga a un periodista encobert.\nCom que no és una ocasió d'estat no s'han convidat dignataris de fora de la Commonweath, com ara els Obama. A qui sí que s'havia convidat era a l'ambaixador de Síria a Londres. Però després de la violenta repressió dels manifestants contra el règim de Baixar al-Assad, a l'últim moment es va considerar que la seva presència seria "inapropiada", segons fonts oficials. La retirada de la invitació va ser qualificada de "desconcertant i desagradable" per l'ambaixador. Un altre pas en fals va ser la invitació al príncep de Bahrain, però aquest va tenir l'encert de dir que no vindria a causa de problemes interns al seu país. Un altre convidat que no s'espera que aparegui és l'ambaixador de Líbia a Londres.\nCom que no es tracta d'una ocasió s'estat, el protocol estipula que no cal convidar tots els antics caps de govern. Els antics primers ministres Tony Blair o Gordon Brown, laboristes tots dos, lluiran per la seva absència. En canvi sí que s'ha convidat els conservadors John Major i Margaret Thatcher (que no hi assistirà per motius de salut). L'explicació oficial és que tant Major com Thatcher són membres de l'Ordre de la Garrotera, basada en la llegenda dels cavallers de la taula rodona del rei Artur. Es tracta del pinacle dels honors britànics, un club exclusiu que només té 24 membres (incloent-hi el príncep Guillem) i prové del segle XIV. El portaveu de Tony Blair va dir que "no era cap problema", però li deu doldre veure que fins i tot hi va en Mr. Bean, ja que l'actor Rowan Atkinson és un gran amic personal del nuvi.\nNo es tracta d'una ocasió política però també s'ha convidat el primer ministre, David Cameron, el viceprimer ministre, Nick Clegg, i el líder de l'oposició, Ed Miliband, amb les seves respectives mullers.\nLa resta de la llista és eclèctica, incloent-hi David i Victoria Beckham, els companys de feina del nuvi a la RAF, representants de totes les religions presents al Regne Unit, entrenadors de rugbi, personalitats del món de la música i fins i tot el carnisser, el carter i l'amo del pub del poble on viuen els pares de la núvia.\nFinalment, per demostrar que aquest és un casament molt dels nostres dies, el príncep Guillem ha convidat dues exnòvies, Jecca Craig i Olivia Hunt, mentre que Kate ha fet el mateix amb el seu ex Rupert Finch.


Parlament a la celebració del 95è aniversari de GM Food i dels 50 anys de Gros Mercat Figueres – 20/10/2020\nLa sort se la busca un mateix\n22 d'octubre de 2020 Intervencions 0 comentaris\nSaludo al director general de GM Food, Lluís Labairu, amb qui he coincidit en altres ocasions i em consta que és un bon líder. Lluís et felicito pel teu càrrec i per la iniciativa de celebrar aquest acte.\nSaludo a l’Honorable conseller d’Empresa i Coneixement, Ramon Tremosa. Aquestes dues últimes setmanes amb el conseller hem coincidit en diferents reunions presencials i de forma telemàtica pel tema de la Covid-19. Espero conseller que tot el que està passant arribi a un bon port.\nSaludo al delegat del Govern a Girona, amic Pere Vila, qui ha estat alcalde de Llançà, director de l’Escola d’Hostaleria de Figueres, diputat al Parlament i president de la Diputació de Girona. Pere ets un valor polític molt important a la província de Girona.\nSaludo a l’alcaldessa de Figueres, Agnès Lladó, amb qui hi tinc molta coneixença perquè és una alcaldessa propera. Estic segur que Figueres està en bones mans.\nSaludo a l’alcalde de Vilamalla, Carles Álvarez. En Carles ha estat diputat a la Diputació de Girona. Un home proper i alcalde d’una població de polígons industrials importants. Alcalde sé que s’ha de tenir mà esquerra per gestionar aquesta infraestructura.\nSaludar al President i al director de la Cambra de Comerç de Girona, Jaume Fàbrega i Eduard Torrent. Tant en Jaume com l’Eduard considero que esteu fent una bona feina a la Cambra per la defensa de l’activitat empresarial de la província de Girona.\nSaludar a tota la família Miquel: en Ramon Miquel Ballart encara que no hi sigui present, a l’Amadeu Miquel Ballart i en Ramon Miquel Vilanova. També fer una menció especial a en Josep Miquel Ballart, que desafortunadament ens va deixar amb 67 anys, de qui en recordo moltes anècdotes i en tinc molt bon record. De fet, amb els tres germans hem coincidit en diversos fòrums: amb en Ramon ens trobàvem a la llotja del Barça, amb l’Amadeu a la Cambra de Comerç de Girona i, en Josep era amb qui fèiem tots els tractes comercials. Tres germans amb molta empenta i perseverança que van portar aquesta empresa on és ara.\nTambé saludar en Jordi Planas, que durant molts anys ha estat el pal de paller de GM Food, i amb ell hem fet infinitat d’invents comercials. Esmentar al consell executiu: Lluís Periañez, Belarmino Doce, Joan Torres i Quim Malé. I als treballadors aquí presents i els que no han pogut venir, que tant importants són pel desenvolupament d’aquesta empresa i de tot el teixit empresarial.\nGràcies a tots per convidar-me a formar part d’aquest acte.\nFelicito a GM Food per aquest 50è aniversari de la creació del Gros Mercat de Figueres, pels 95 anys de trajectòria en el sector de la distribució majorista i per la re-inauguració del Gros Mercat Figueres, després de les obres que s’hi han fet pe convertir-lo en un nou concepte de cash&carry, amb un Mercat de Frescos renovat i un nou Celler.\nUna trajectòria gairebé centenària d’una empresa que té un origen familiar, que va néixer el 1925 amb l’obertura del primer establiment i que a l’actualitat s’ha convertit amb una gran empresa, amb més de 700 supermercats franquiciats, essent clau i un model a seguir dintre del sector empresarial de la província de Girona.\nMolts dels d’aquí presents, sabeu que a nivell personal i empresarial tinc una gran vinculació amb GM Food, i no només professional sinó també d’amistat. GM Food i en el seu moment Miquel Alimentació, des del primer moment ens han acompanyat en el dia a dia dels nostres negocis, que com ells, nosaltres vam començar amb una petita botiga al centre de la Jonquera, 60 anys més tard que el seu primer establiment.\nI no només ens han acompanyat a nosaltres, també ho han fet i ho fan a totes les empreses del sector de l’hostaleria de les comarques de Girona, que en aquests moments estem patint greument els efectes de la pandèmia de la COVID-19.\nLa província de Girona necessita d’empreses familiars i gironines, com GM Food, per continuar donant servei a un sector tant important i transversal com és el sector turístic.\nCom bé sabeu, el 2020 és un any convuls pel sector de l’hostaleria a nivell mundial. Són temps difícils a conseqüència d’un virus que ens ha sorgit del no res i que ens està afectant a la societat a nivell econòmic, laboral, social i no menys important emocionalment.\nDes del mes de març els 7.500 negocis d’hostaleria, entre allotjaments turístics i de restauració, que represento com a President de la Federació d’Hostaleria de les Comarques de Girona, han vist afectada la seva compte de resultats, arrel del tancament durant tres mesos decretat pel Govern de l’Estat Espanyol, i des del proppassat divendres pel de la Generalitat de Catalunya. Aquests tancaments han generat unes pèrdues econòmiques importants al sector, amb dades com per exemple:\n80.000 persones treballadores afectades per ERTO, de les quals a dia d’avui des del mes de març una gran part no ha cobrat ni un euro.\nLa no obertura d’un 10% dels negocis d’hostaleria durant aquest any.\nLa previsió de la baixada del PIB turístic d’un 70%.\nUna taxa d’atur d’un 15% a la demarcació de Girona.\nI una dada no menys important, com és l’increment de depressions, atacs d’ansietat, suïcidis, divorcis entre parelles, i tota mena de malalties que provenen de la situació d’incertesa i inestabilitat que pateixen els nostres empresaris i treballadors.\nEl sector entenem que la pandèmia ha desbordat la gestió política i sanitària del nostre país. Però no estem d’acord en què la solució sigui tancar els nostres negocis, perquè està comprovat que no som el focus d’infecció.\nDes del primer dia d’inici de l’activitat, les nostres empreses van prendre totes les mesures de seguretat i higiene imposades pel Govern, amb la finalitat de donar seguretat als nostres clients, perquè la salut d’ells per nosaltres és primordial. Vam saber conviure amb la pandèmia.\nÉs un total despropòsit que hagin tancat els nostres negocis. No podem ser els damnificats d’aquesta pandèmia. A altres països com França, on tenen un alt nombre d’infectats de coronavirus, han pres mesures que no han obligat a tancar el sector de l’hostaleria, com el toc de queda o la limitació d’horaris. Dues mesures que nosaltres en podríem estar d’acord. Preferim les limitacions que no els impediments.\nLa pandèmia és a nivell mundial no només a Catalunya. Per tant, demano al Govern de la Generalitat que valoreu el que fan els nostres països veïns i preneu mesures que controlin la pandèmia però que preservin la nostra economia.\nDavant de les autoritats polítiques aquí presents, us demano que reconsidereu la decisió de tancar els establiments del sector de l’hostaleria i, que llenceu un pla d’ajudes directes i de rescat pel sector turístic. No volem més préstecs que ens endeutin. Necessitem que els diners dels fons europeus arribin a les nostres empreses, les quals necessiten liquiditat per tirar endavant els seus negocis. I aquests han d’arribar a temps, de forma immediata, perquè sinó moltes empreses es quedaran pel camí.\nSou polítics que des de sempre heu estat implicats amb el sector empresarial, i que heu col·laborat perquè el nostre país sigui capdavanter dins l’eix econòmic de l’Estat Espanyol. Per tant, necessitem el vostre suport per tirar endavant una activitat econòmica que com bé sabeu representa més del 20% del PIB de les comarques de Girona.\nAixí mateix, és un sector transversal, del qual en depenen moltes altres activitats econòmiques com: la venda minorista d’alimentació i begudes, el transport, l’agricultura, la ramaderia, els carnissers, els peixaters, la venda de mobiliari, equipament d’hostaleria, petits productors, i molts d’altres professionals que atès que la demarcació de Girona, Catalunya i l’Estat Espanyol ha focalitzat la seva activitat en el turisme, aquest s’ha convertit en el seu principal client.\nLa no activitat del sector de l’hostaleria es converteix en una onada que s’emporta per davant altres empreses relacionades amb aquest.\nPer acabar i en nom de l’hostaleria gironina, us trasllado que el sector està disposat d’asseure’s amb el Govern les vegades que siguin, per la recerca de la millor fórmula per ajudar en el control dels contagis. Però reitero que la mesura d’un tancament no és la solució.\nUna altra vegada, moltes gràcies a GM Food i a la família Miquel per haver-me convidat i deixar-me ser partícip d’aquest acte.\nMoltes gràcies per a la vostra atenció. Bona tarda.\n© 2020 Antoni Escudero i Martínez


la pedra i el marge / LPM: El peix es mossega la cua\nEl peix es mossega la cua\nÉs un fet obvi que en una situació de minorització lingüística –retracció en els usos públics i privats d’una llengua en un determinat espai– hi tenen molt a veure allò que els sociòlegs del llenguatge denominen actituds lingüístiques. Causa i alhora efecte d’un procés de substitució lingüística, aquestes actituds responen a una manera de veure i viure el fet lingüístic (i tot el que s’hi relaciona) dels parlants i tendeixen a afavorir l’extensió de la llengua hegemònica a costa de la minoritzada. Per naturalitzar actituds com la deserció o renúncia a la pròpia llengua en tot de situacions, cal que els parlants interioritzen idees com ara l’estatus que correspondria a cada llengua i que les assimilen a valors com modern/antic, bonic/lleig, útil/inútil, bona/mala educació. No cal dir que la llengua recessiva és associada sempre als pols negatius d’aquests i altres doblets enganyosos. És així com s’explica que entre els parlants minoritzats hi predominen actituds com la d’usar la pròpia llengua només en cercles propers cada vegada més restringits, o que hom considere de ‘mala educació’ fer-la servir amb desconeguts (o amb coneguts que l’entenen però no la parlen). El peix es mossega la cua, una vegada més. Sense canvis en la consciència i actituds dels parlants des del respecte a les diferències, la igualtat en els drets lingüístics i la necessitat de la cohesió i integració social en la llengua pròpia i comuna (o que aspira a ser-ho), no és possible revertir la substitució de la llengua recessiva. Entre més coses, òbviament, però necessàriament des d’un canvi majoritari de paradigma en les idees i actituds lingüístiques dels parlants. Per exemple en el ‘costum’ de parlar sempre en castellà a ‘forasters’, ‘estrangers’, ‘xurros’ o ‘castellans’ (o qualssevol altres títols discriminatoris), encara que visquen ací des de fa anys o hi hagen nascut, encara que sapiguem que no tenen el castellà com a llengua pròpia, encara que caiguem en el ridícul d’haver de parlar fort i a espaiet com si els nostres interlocutors fossen sords o babaus o ambdues coses i que acaben no entenent ni un borrall del que estem intentant-los dir. La bona educació, al marge de prejudicis interessats de dominació lingüística, sociocultural i política, recomanaria precisament parlar la llengua pròpia en aquests casos per tal d’afavorir-ne l’aprenentatge, afluixar resistències, ofrenant el tresor més preuat, les paraules, l’idioma amb què vivim, la llengua que al capdavall som. Altrament estem, potser sense saber-ho, marcant límits i distàncies, discriminant per aspectes, suposicions, hipòtesis i altres infundats prejudicis més o menys etnicistes. No hi ha major reconeixement de l’altre que parlar-hi naturalment en la pròpia llengua per regalar-li la clau que obri els panys de la casa de la llengua i la cultura que ens fa persones i ens fa iguals. Això és el que l’alcaldessa de Vic Anna Erra va intentar explicar ahir al parlament de Catalunya i que va desfermar l’enèsim escàndol, ple de calculada sobreactuació, a tort i a dret. Si hagués recomanat parlar sempre en espanyol a persones que per l’aspecte semblen turistes o estrangeres per tal de preservar l’ús i vitalitat d’aquest idioma i facilitar-ne l’aprenentatge ningú no s’hauria sentit ofès perquè això és el que passa en el cent per cent dels casos i, per tant, és vist com a natural. Pel que es veu en els escarafalls que alguns fan –errors de comunicació a banda, oportunament aclarits per l’alcaldessa–, el problema continua sent la ideologia que promou actituds de subordinació envers els parlants i les llengües no espanyoles. En el fons consideren que el castellà és llengua universal, necessària, bella, útil i tota la pesca, mentre que el català (i les altres) és particular, prescindible, rude, inútil i tot això. El peix continua mossegant-se la cua. I els qui esperen cruspir-se’l aplaudeixen encantats i movent escàndol.\n[Publicat a Nosaltres La Veu el divendres 14 de febrer de 2020.]\nEtiquetes de comentaris: El peix es mossega la cua\nDol i bellesa a la intempèrie


La Catalunya amb exiliats i presos polítics és un Atri dels Gentils – Avantguarda.cat\nOriol Domingo 12 de desembre de 2020 Atri\nLa Catalunya amb exiliats i presos polítics és un Atri dels Gentils\n“Catalunya és un Atri dels Gentils” és el títol d’un article del número 266 de “Qüestions de vida cristiana”. Segueix la primera part d’aquest text al que s’afegeixen uns versets del capítol 25 de l’Evangeli de Mateu que son aplicables a la situació que es viu i pateix a molts pobles del món, també a Catalunya.\nLa Catalunya cristiana, laica, eclesial, anticlerical, agnòstica, indiferent, atea és un Atri dels Gentils. La Catalunya del 2020 és una nació amb dirigents polítics i cívics, pacífics i democràtics, a l’exili i a la presó. Una situació que xoca amb l’Atri dels Gentils i el seu esperit dialogant i de convivència.\nAra fa deu anys que el cardenal Gianfranco Ravasi, president del Pontifici Consell per a la Cultura, va explicar a Barcelona, el gener del 2010, el sentit dels areòpags del segle XXI. El papa Benet XVI n’havia anunciat la seva creació el 21 de desembre de 2009 en el seu discurs de Nadal a la cúria romana. Proposava espais de diàleg de la fe amb el món contemporani, la raó, l’agnosticisme, la indiferència, l’ateisme, la cultura, l’art, la ciència, la tecnologia, la comunicació. Va dir: “Crec que l’Església hauria d’obrir avui una mena de Pati dels Gentils on els homes poguessin entrar en contacte d’alguna manera amb Déu sense conèixer-lo i abans que hagin trobat l’accés al seu misteri (…) Al diàleg amb les religions cal afegir-hi avui sobretot el diàleg amb aquells a qui la religió és quelcom estrany, per a qui Déu es desconegut i que, malgrat això, no voldrien estar simplement sense Déu, sinó apropar-s’hi al menys com a Desconegut”.\nDel “déu desconegut” en parla Pau a l’Areòpag d’Atenes pocs anys després de la mort de Jesús i, segons els seus deixebles, de la seva resurrecció (Fets 17, 23). Els cristians tenen l’exigència íntima d’explicar-se sobre la seva fe. “Estigueu sempre a punt per a donar una resposta a tothom qui us demani raó de la vostra esperança. Però fer-ho suaument i amb respecte, mantenint la rectitud de consciència” (1 Pere 3, 15-16).\nLa fe es proposa amb la paraula i la pròpia existència, mai no s’imposa. Llegim a la Carta de Jaume. “La religió pura i sense taca als ulls de Déu consisteix en ajudar als orfes i les viudes en les seves necessitats (…) ¿De què servirà que algú digui que té fe si no ho demostra amb obres? (…) ¿Tu creus que hi ha un sol Déu? Fas bé, però també els dimonis ho creuen, i fins i tot se n’esgarrifen!” (Jaume 1, 27; 2, 14; 2, 19).\n“Maleits, no em vau visitar a la presó”\nAquestes paraules de la Carta de Jaume sintonitzen plenament amb l’episodi del judici final, segons el capítol 25 de l’Evangeli de Mateu. El Déu de Jesús beneeix als que atenen als que pateixen i visiten presos, i maleeix als que no atenen als que pateixen ni visiten presos. Aquestes paraules interpel·len a tothom. A bisbes, creients, agnòstics… a reis, polítics, jutges, carcellers.\n“Veniu, beneits dels meu Pare (…) Perquè tenia fam, i em donàreu menjar; tenia set, i em donàreu beure; era foraster, i em vau acollir; anava despullat, i em vau vestir; estava malalt; i em vau visitar; era a la presó, i vinguéreu a veure’m (…) Aparteu-vos de mi, maleïts (…) perquè tenia fam, i no em donàreu menjar; tenia set, i no em donàreu beure; era foraster, i no em vau acollir; anava despullat, i no em vau vestir; estava malalt o a la presó, i no em vau visitar”.\nPublicat a Atri. Guarda't l'enllaç (permalink).\nCrítica cristiana al suport episcopal espanyol a la monarquia 20 de maig de 2022\nEl rei és la realitat d’Espanya. ¡Visca el rei, visca Corinna, visca Espanya! 20 de maig de 2022\nJuan Carlos I? Putin?… L’exiliat Valtònyc lliure a Europa! 19 de maig de 2022\nOriol Domingo en Marta Rovira / Oriol Junqueras amb la repressió espanyola contra Laura Borràs\nJoan Vallvé en MontAÑOLA (Lliures) contra integrar refugiats en català a Catalunya\nOriol Domingo en Lluita armada, negoci armamentista, sobirania nacional, rei\n“Caldria afusellar 26 milions de fills de puta”\nJunqueras retorna a l’autonomisme fum fum fum


AJUNTAMENT DE SANT JOAN DE VILATORRADA, El sorteig de l’Ecorail del Cardener 2017 ja té guanyadores!\nActualitat > Notícies > El sorteig de l’Ecorail del Cardener 2017 ja té guanyadores!\nEl sorteig de l’Ecorail del Cardener 2017 ja té guanyadores!\nLes agraciades són Aranxa Morales Martínez i Concepción Paz Muñoz, que ja poden recollir les dues entrades a l’Àrea de Serveis a les Persones de l’Ajuntament de Sant Joan de Vilatorrada.\nL’Ajuntament de Sant Joan de Vilatorrada felicita a Aranxa Morales Martínez i Concepción Paz Muñoz, les dues persones guanyadores del sorteig de dues entrades per gaudir de l’Ecorail del Cardener impulsat per la Mancomunitat Intermunicipal del Cardener amb el suport del consistori santjoanenc.\nEl sorteig es va dur a terme durant el mes de juliol entre tots els abonats de la piscina municipal i el veredicte es va fer públic el passat divendres dia 28. En aquest sentit, les dues persones afortunades ja poden passar a recollir el seu premi a l’Àrea de Serveis a les Persones de l’Ajuntament de Sant Joan de Vilatorrada.\nEl consistori felicita novament a les persones agraciades, agraeix a tots els veïns, veïnes i abonats de la piscina municipal la seva participació, i posa en valor l’estreta col·laboració mantinguda amb la Mancomunitat Intermunicipal del Cardener per endegar conjuntament projectes i activitats encaminades a posar en valor els actius del municipi i del conjunt del territori.\nL'Ecorail del Cardener és un projecte innovador, original i únic a Catalunya i a l'Estat, que aprofita les vies ferroviàries del territori per convertir-les en un sistema de transport turístic. El recorregut té set quilòmetres, entre el poble de Callús i el Mas de Sant Iscle, a prop del Parc de l'Agulla, a Manresa. En aquest itinerari, que es pot fer en les modalitats de ciclorail i trenpat, es descobreixen diferents punts d'interès turístic, històric i paisatgístic. L'entorn natural que envolta aquest tram aporta gran valor al trajecte, amb magnífiques vistes a Montserrat, al Pla de Bages i al paisatge del Cardener.


Viu l’Aplec de la Sardana a Ràdio Calella TV! | Ràdio Calella Televisió\nL’Agrupació Sardanista de Calella ja ho té tot a punt per a la celebració del 92è Aplec de la Sardana de Calella, l’Aplec Pairal de Catalunya, amb una programació que començarà aquest dissabte a la tarda. La cobla La Principal del Llobregat oferirà un concert de sardanes des del Passeig Manuel Puigvert (18.30h) -que es podrà recuperar a la nit a través del portal web de Ràdio Calella TV i pel canal de Youtube- i tot seguit, amb la Sant Jordi, doble audició (22.00h). De cara a diumenge, dia central d’una de les trobades sardanistes més importants del país, el programa Coblejant de Queralt Pedemonte i Jordi Terme emetrà un especial des del Parc Dalmau per seguir totes les ballables de les sessions de matí i tarda en retransmissió en directe pel 107.9FM i en streaming per web i xarxes socials.\nL’Aplec començarà a les deu del matí de diumenge i serà en aquesta primera sessió quan es farà el concurs de colles improvisades mentre soni Jovemania, una composició de Carles Segarra. Aturada al migdia per dinar, entre la una i les quatre, quan es reprendran les ballades. Es tocaran sardanes de set tirades, com es va fer ja l’any passat, amb la única excepció de Record de Calella de Vicenç Bou, que serà de conjunt i de deu tirades com antigament.\nEs podrà seguir a l’antena de Ràdio Calella TV (107.9FM), que farà una retransmissió en directe de l’Aplec fins a les vuit del vespre. També es podrà seguir a través del portal web i per les xarxes socials del Coblejant, el programa de sardanes que fa un desplegament especial per oferir aquesta cita clau del calendari cultural calellenc i sardanista de Catalunya.\nEls assistents a l’Aplec podran participar al concurs de votació popular escollint la seva sardana preferida del programa -a excepció de les de conjunt i lluïment-. Entre tots es sortejarà dues estades de pensió completa per assistir a l’edició del 2020.\nSegüent Agenda Esportiva. Partit clau per la permenència del CB Calella FMV contra el Roser i el junior femení disputarà la final a quatre\nAnterior Calella participa al cap de setmana “Catalunya, Hola Família”


BTV, forçada de nou a informar de la campanya amb blocs electorals | betevé\nBTV, forçada de nou a informar de la campanya amb blocs electorals\nRedacció | diumenge, 6 de desembre del 2015, a les 21.06\nUn cop més, la feina dels redactors de BTV que segueixen la campanya electoral està condicionada pel cronòmetre. La durada de les informacions de cada partit ve determinada per la representació parlamentària que van obtenir en els comicis anteriors, i NO per l'interès periodístic. És indiferent, per exemple, que es tracti d'un dels actes centrals de campanya. NÚRIA LLABINA "A part del candidat hi han parlat moltes altres persones, entre elles Ada Colau i Pablo Iglesias i tot plegat ho haurem de resumir en 40 segons." En el cas contrari, la redactora que segueix el PSC, el partit amb més temps, ha d'arribar al minut i 40 segons en cada crònica. ANNA TORRAS "Amb el que em trobo en algunes notícies és que he d'afegir més informació o més declaracions per omplir, que no és informació rellevant o d'interès per al ciutadà." Tant la direcció de BTV com els professionals havien consensuat un pla de cobertura sense blocs. Però com va passar en les eleccions catalanes de setembre, alguns partits polítics han tornat a bloquejar la proposta. En concret s'hi han oposat Unió Democràtica, el Partit Popular i Democràcia i Llibertat. Des de BTV es lamenta aquesta excepció en la feina dels periodistes. SERGI VICENTE, director de BTV "El que és una llàstima és que durant la resta de l'any fem una bona informació política, que respectem el paper i la proporcionalitat de tots els partits polítics -això ens ho reconeixen tots-, però que a l'hora de la veritat ens obliguin a estar emmarcats, pautats en aquesta mena d'Excel." Per protestar contra els blocs, quan els redactors apareixem en pantalla lluïm una xapa amb el lema "Fora Blocs". Tampoc no signem cap informació, de la mateixa manera que no ho fan els responsables de cada informatiu. També fem servir l'etiqueta "#noalsblocs" i s'informa, amb un rètol, de la protesta contra una imposició que vulnera el dret de la ciutadania a rebre una informació de qualitat.\nEls tres partits tenen “argumentacions diverses entorn del pla consensuat”, com reconeix el comunicat del Comitè Professional de BTV. Tot i això, tots coincideixen a rebutjar-lo perquè “continuen pensant que un minutatge estricte és la millor manera de garantir la seva presència durant aquesta campanya”. La conseqüència és que la durada de les informacions de cada partit torna a estar determinada, de forma proporcional, per la representació parlamentària que van obtenir en les eleccions anteriors, i no per l’interès periodístic.\nAquesta imposició vulnera el dret de la ciutadania a rebre una informació de qualitat. Per exemple, els redactors que segueixen partits amb poca representació no poden superar mai el temps estipulat, encara que hagin d’informar de l’acte central de campanya. En el cas contrari, les cròniques dels partits amb més minuts s’han d’omplir a vegades amb informacions o declaracions poc rellevants des d’un punt de vista periodístic.\nEl pla de cobertura sense blocs s’havia consensuat entre els professionals, el cap d’Informatius de BTV, Xavier Muixí, i el director de BTV, Sergi Vicente, que ha lamentat aquesta excepció en la feina dels periodistes: “És una llàstima que durant la resta de l’any fem una bona informació política i tots els partits ens ho reconeixen, però a l’hora de la veritat ens obliguen a estar emmarcats en aquesta mena d’excel”.\nEl Comitè Professional de BTV també ha manifestat la seva “desil·lusió” amb el Consell d’Administració de la televisió municipal per haver “condicionat” l’aprovació del pla “al que en puguin dir els diferents partits i a una possible impugnació davant la Junta Electoral”. El comunicat del comitè rebla: “Hauríem pogut ser pioners i és una llàstima que s’hagi perdut una nova oportunitat.”\nPer protestar contra els blocs, quan els redactors apareixem en pantalla lluïm una xapa amb el lema “Fora blocs”. Tampoc no signem cap notícia, ni a BTV, ni al portal BTVNoticies.cat, ni a Barcelona FM. En els informatius fem servir l’etiqueta #noalsblocs i durant els blocs també s’informa, amb un rètol, de la protesta.\n— BTV — eleccions generals\nDomènech: “En el procés constituent no es pot donar l’esquena a la resta de pobles d’Espanya”\nChacón: “Necessitem una reforma constitucional que doni un nou marc de relacions amb l’Estat”\nGabriel Rufián recorda que la Constitució Espanyola està “subscrita pel feixisme”\nJunqueras diu que Esquerra no es rendeix\nEl PP, obert a una reforma de la Constitució, però sense cedir al “xantatge” d’Artur Mas\nEn Comú Podem vol invertir els 40.000 milions d’euros de l’AVE en Rodalies\nFernández Díaz assegura que els vots de C’s serviran per investir el socialista Sánchez\nEl PSC apel·la als votants decebuts de Junts pel Sí\nERC compara l’Estat amb un frontó


.Febrer de 2004\nEl boom de les pàgines web continua\nAvui hem rebut la notícia que la web de les Colles Sardanistes Laietans ja està en funcionament. El que fins ara era una colla juvenil, enguany passarà a ser-ne 3. Pel que hem llegit a la seva pàgina, faran una colla en categoria gran, els Laietans; una juvenil, Joves Laietans; i estan en construcció d'una tercera infantil, els Petits Laietans. Realment això és fer feina en el sempre complicat món de la sardana.\nReferències: Enllaços  Web Laietans\nAquest dissabte carnaval a La Passió\nAquest dissabte celebrarem el Carnaval 2004 a les instalacions de La Passió. La festa com cada any consistirà en un sopar i ball amb tots els components de la Secció disfrassats. A passar-s'ho bé!\nAmb una mica de retard, però aquí teniu unes quantes fotografies de la cloenda de Barcelona de fa uns dies.\nCelebrada la Cloenda de la Territorial\nDissabte passat, dia 14 de febrer una representació de la Secció Sardanista de La Passió va anar a Barcelona, a l'auditori del Centre Cívic de les Cotxeres de Sants de Barcelona, on s'hi celebrava la Cloenda de la temporada 2003 dels Campionats Territorials de Barcelona Ciutat i Comarques. L'acte va consistir en un concert de sardanes amb l'entrega de trofeus a la mitja part. Un cop finalitzat el concert ens van oferir un sopar distribuït en diverses taules col·locades per tot l'auditori. Finalment l'acte es va cloure amb música i ball per als assistents, que enguany eren més que l'any anterior, segurament degut a la major capacitat del local.\nEls trofeus que vam rebre van ser:\n18 de juny: 1r premi Territorial Alevins\nJovenalla: 1r premi Territorial Juvenil i 1r premi de Revesses Juvenil\nAires: 2n premi Territorial Grans\nImagina't: 3r premi Territorial Grans\nTercera web que enllacem en pocs dies\nAquest cop són els Amics de la Sardana de Cassà de la Selva, que han tret la seva web. Aquesta agrupació compta amb 4 colles en actiu. Si fa uns dies presentàvem la web del Grup Sardanista Montserrat que compta amb totes les colles campiones de la terra ferma, aquesta, les Colles Sardanistes de Cassà tenen la campiona alevina i la infantil de les comarques de Girona. Sens dubte aquesta és una bona notícia ja que les últimes planes webs compten amb força colles i sobretot treballen la base, els més petits. Endavant.\nReferències: Enllaços  Web Colles de Cassà\nDemà dijous se celebra la festivitat de Santa Eulàlia, patrona del nostre poble. A les 12 del migdia a la plaça de l'ajuntament hi ha ballada de sardanes amb la cobla Ciutat de Cornellà.\nPrograma de la Cloenda\nEl tomàtic i els seus amics\nCercle de Xènius Daniel Gasulla i Porta\nEnric Ortí i Marín\nL'ermita del Paular\nCançons que l'àvia em cantava\nrecull de cançons populars catalanes\nNova web del Grup Sardanista Montserrat\nEl Grup Sardanista Montserrat de Lleida obre la seva pàgina web. Després d'estar un temps omplint-la, finalment ens han donat permís per anunciar que ja tenen la seva web a la xarxa. Una pàgina feta amb flash, actual, dinàmica, i amb un estil que trenca amb la resta de pàgines sardanistes. Realment pot ser una de les pàgines de referència, ja que aquest grup compta amb 4 colles sardanistes, capdavanteres a la terra ferma, així ho demostren els Campionats Territorials 2003 que han guanyat en totes les categories.\nReferències: Enllaços  Web GSM\nWeb del Grup Nostra Ensenya\nHem descobert una nova pàgina web, la del Grup Sardanista Nostra Ensenya. De moment només tenen posat un llibre de visites i un xat, però esperem que ben aviat el contingut augmenti, per conèixer les evolucions de les seves colles.\nReferències: Enllaços  Web Nostra Ensenya\nCarnaval 2004 a La Passió\nEl proper dissabte dia 28 de febrer, a les 22 hores, celebrarem el Carnaval 2004 a les instal·lacions de La Passió. Com sempre tindrem sopar i festa, entrepans, coca, begudes, cava i cafè. Tot ben amenitzat amb bona música i la gresca que farem entre tots.\nNova imatge a l'apartat de notícies\nSeguint amb la línia d'actualitzar i millorar la pàgina web, cosa que hem anat fent habitualment des de la seva creació, ara facilitem la búsqueda de les totes les notícies que hem anat penjant. Així hem creat la llista que podeu veure a la dreta, amb les notícies separades per mesos.


Què està passant al món? Què estem ensenyant? Per un ensenyament de les ciències socials, de la geografia i de la història centrat en els problemes, la justícia social i la ciutadania global - Resultados de la búsqueda - Depósito Digital de Documentos de la UAB\nPágina principal > Resultados de la búsqueda: Què està passant al món? Què estem ensenyant? Per un ensenyament de les ciències socials, de la geografia i de la història centrat en els problemes, la justícia social i la ciutadania global